ตลาดหุ้นเอเชียเพิ่มขึ้นเช้านี้ จับตารายงานการประชุมเฟด
ตลาดหุ้นเอเชียปรับตัวเพิ่มขึ้นในช่วงเช้าวันนี้ เนื่องจากเงินเยนที่อ่อนค่าช่วยหนุนตลาดหุ้นญี่ปุ่นทะยาน ขณะเดียวกันนักลงทุนกำลังจับตาดูคณะกรรมการกำหนดนโยบายการเงินของธนาคารกลางสหรัฐ (FOMC) เปิดเผยรายงานการประชุมในคืนนี้ตามเวลาประเทศไทย
18 พ.ย. 2558

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในช่วงเช้าวันนี้ เนื่องจากเงินเยนที่อ่อนค่าช่วยหนุนตลาดหุ้นญี่ปุ่นทะยาน ขณะเดียวกันนักลงทุนกำลังจับตาดูคณะกรรมการกำหนดนโยบายการเงินของธนาคารกลางสหรัฐ (FOMC) เปิดเผยรายงานการประชุมในคืนนี้ตามเวลาประเทศไทย
โดยดัชนี MSCI Asia Pacific เพิ่มขึ้น 0.3% แตะ 132.26 จุด เมื่อเวลาประมาณ 9.00 น.ตามเวลาโตเกียว
ส่วนดัชนี NIKKEI 225 ตลาดหุ้นญี่ปุ่นเปิดวันนี้ที่ 19,771.86 จุด เพิ่มขึ้น 141.23 จุด, ดัชนี SSE Composite ตลาดหุ้นจีนเปิดวันนี้ที่ 3,605.06 จุด เพิ่มขึ้น 0.26 จุด, ดัชนี HSI ตลาดหุ้นฮ่องกงเปิดวันนี้ที่ 22,331.77 จุด เพิ่มขึ้น 67.52 จุด, ดัชนี TAIEX ตลาดหุ้นไต้หวันเปิดวันนี้ที่ 8,432.25 จุด เพิ่มขึ้น 12.83 จุด, ดัชนี KOSPI ตลาดหุ้นเกาหลีใต้เปิดวันนี้ที่ 1,967.25 จุด เพิ่มขึ้น 3.67 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,905.50 จุด ลดลง 11.28 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,661.41 จุด ลดลง 0.12 จุด ด้านตลาดหุ้นฟิลิปปินส์ปิดทำการวันนี้ เนื่องในวันประชุมสุดยอดผู้นำเอเปก
ทั้งนี้  นักลงทุนจับตาดูรายงานการประชุมนโยบายการเงินของเฟดประจำวันที่ 27-28 ต.ค. เพื่อจับสัญญาณว่าเฟดจะปรับขึ้นอัตราดอกเบี้ยในเดือนหน้าหรือไม่ ขณะที่ผลสำรวจความคิดเห็นของนักวิเคราะห์ล่าสุด ซึ่งจัดทำโดย CMEGroup’s Fedwatch ระบุว่า โอกาสที่เฟดจะปรับขึ้นอัตราดอกเบี้ยในการประชุมเดือนธ.ค.นั้น มีสูงเกือบ 70%